**Кыргыз Республикасынын Өкмөтүнүн 2017-жылдын 12-апрелиндеги №214 “Жаныбарлар дүйнөсүнүн айрым түрлөрүн атайын пайдаланууга чектөөлөрдү киргизүү жөнүндө” токтомуна өзгөртүү киргизүү тууралуу” Кыргыз Республикасынын Министрлер Кабинетинин токтом долбооруна**

**НЕГИЗДЕМЕ МААЛЫМКАТ**

**1. Максаты жана милдеттери**

Бул долбоор белгилүү бир аңчылык жерлеринде аңчылык чарбасын жүргүзүү укугун берүү жолу менен жаныбарлар дүйнөсүнүн объекттерин коргоонун, сарамжалдуу пайдалануунун жана сактоонун сапатын жакшыртуу жана пайдаланууга чектөөлөрдү киргизүү, ошондой эле аңчылыктын мөөнөттөрүн, жаныбарлардын аңчылык түрлөрүн олжолоонун лимиттерин/квоталарын жана ченемдерин белгилөө максатында иштелип чыккан.

Долбоордун милдети аңчылыкты пайдалануучулар тарабынан жапайы жаныбарлардын объекттерин жана алардын жашоо чөйрөсүн жыл бою коргоону камсыз кылуу, жаныбарлар дүйнөсүнүн ресурстарынын абалына таасир этүүчү терс факторлорду минималдаштыруу, аңчылык ресурстарын сактоо жана көбөйтүү болуп саналат, бул жергиликтүү мергенчилерди да, чет өлкөлүк турист-мергенчилерди да тартуу үчүн өбөлгөлөрдү түзөт.

**2. Баяндоо бөлүгү**

Азыркы учурда Кыргыз Республикасында аңчылык максатында жаныбарлар дүйнөсүнүн объекттерин пайдаланууну 52 юридикалык жак (41 жеке, 9 коомдук жана 2 мамлекеттик) бекитилген жалпы аянты 14,4 млн. га аңчылык жерлеринде жүзөгө ашырышат, алардын ичинен айлана - чөйрөнү коргоо чөйрөсүндөгү ыйгарым укуктуу мамлекеттик органга (мындан ары - ыйгарым укуктуу орган) 7,2 млн. га, коомдук уюмдарга - 3,2 млн. га жана жеке аңчылыкты пайдалануучуларга - 4,0 млн. га бекитилди.

52 аңчылык чарбанын 32си Ысык-Көл жана Нарын облустарынын 6,8 млн га аймагында жайгашкан.

Белгилүү бир аңчылык жерлеринде аңчылык чарбасын жүргүзүү укугун берүү биринчи кезекте жапайы жаныбарлар дүйнөсүнүн объекттерин сактоо жана биотехникалык иш-чараларды жүргүзүү максатында жүзөгө ашырылат.

Негизги аңчылык жаныбарларынын санын эсепке алуу боюнча маалыматтарга ылайык, 2022-жылы жаныбарлардын саны төмөнкүлөрдү түздү:

* Памир аркары – 18 092 баш;
* Тоо теке – 53 685 баш;
* каман – 4 663 баш;
* элик – 5 446 баш.

Ошону менен бирге жыл сайын Кыргыз Республикасынын Улуттук илимдер академиясы менен макулдашуу боюнча аңчылык турларын уюштуруу жана өткөрүү үчүн чет өлкөлүк турист-мергенчилерге Памир аркарынын жалпы санынын 1% ынан аз лимити бөлүнөөрүн белгилей кетүү зарыл. Мында уруктануу (көбөйүү) мүмкүнчүлүгүн жоготкон 7 жаштан ашкан аркарын гана олжолоого уруксат берилет.

Аркар-кулжаларды алуунун мындай өлчөмү бул түрдүн бардык популяциясынын абалына олуттуу таасир этпеши эсепке алуу маалыматтары менен далилденет.

Тоо текени олжолоого чет өлкөлүк турист-мергенчилерге аңчылык турларын уюштуруу жана өткөрүү үчүн олжолоонун жылдык лимити ушул түрдөгү жаныбарлардын эсепке алынган санынын 4% дан аз пайызы менен белгиленет.

Ушуга байланыштуу, аңчылыкка тыюу салуу ыкмасы менен жапайы жаныбарлардын санын көбөйтүү жалгыз ыкма болушу мүмкүн эмес, анткени жаратылышта жапайы жаныбарлардын ар кандай түрлөрүнүн саны табигый жана техногендик, ошондой эле антропогендик мүнөздөгү (климаттык шарттар, тоют базасынын абалы, жырткычтар, тамак-аш атаандаштары, айыл чарба жана башка иш-аракеттердин түрлөрү, жер титирөөлөр, кар көчкүлөрдүн түшүшү жана башкалар) бир катар факторлорго көз каранды.

Туруктуу башкаруу жолу менен мергенчилик чарба ишин жүргүзүү жапайы жаныбарларды сактоого, көбөйтүүгө жана республикалык бюджеттин киреше бөлүгүн көбөйтүүгө, анын ичинде жергиликтүү бюджетке кошумча акча каражаттарынын түшүүсүнө өбөлгө түзөт.

Алдын ала эсептөөлөр боюнча Ысык-Көл жана Нарын облустарынын аймагында аңчылыкка тыюу салууну киргизүү - республикалык бюджетке 250,0 млн.сомдон ашык түшүүлөрдү алып салат, анын ичинен 150,0 млн. сомдон ашыгы жаныбарлар дүйнөсүнүн объекттерин пайдалануудан түшөт, ал эми сумманын калган бөлүгү - турист-мергенчинин анын Кыргыз Республикасында болушуна байланышкан чыгымдары.

Мында турист-мергенчинин жаныбарлар дүйнөсүнүн объекттерин пайдаланууга кеткен чыгымдарынан түшкөн каражаттар негизинен бекитилип берилген аңчылык жерлеринде жаратылышты коргоо иш-чараларын жүргүзүүгө багытталат.

Бүгүнкү күндө Ысык-Көл жана Нарын облустарында аңчылыкты пайдалануучулардын бекитилип берилген аңчылык жерлеринде жаныбарлар дүйнөсүнүн объекттерин коргоо, калыбына келтирүү жана биотехникалык иш-чараларды ыйгарым укуктуу органы тарабынан 21 егер жана аңчылыкты пайдалануучулар тарабынан 105 егер жана аңчылар жүргүзөт.

Жапайы айбанаттардын жана канаттуулардын санын эсепке алуу, колдоо жана көбөйтүү боюнча, биотехникалык иш-чаралар боюнча, карышкырлардын, чөөлөрдүн жана башка “зыяндуу” айбанаттардын жана канаттуулардын санын жөнгө салуу боюнча иштерди уюштуруу жана жүргүзүү үчүн, ошондой эле жапайы жаныбарларды түздөн-түз коргоону жүзөгө ашыруу үчүн ар бир егерге орточо 0,7 млн.га туура келет. Бул егерлердин физикалык мүмкүнчүлүктөрүнөн кыйла жогору болуп, алардын штаттык санын көбөйтүүнү талап кылат.

Республикалык бюджеттен каржылоо корголгон беренелер боюнча гана жүргүзүлөт, б.а. ыйгарым укуктуу мамлекеттик органдын кызматкерлеринин эмгек акысына жана Кыргыз Республикасынын Социалдык фондуна болгон чегерүүлөргө.

Ысык-Көл жана Нарын облустарынын егерлерин кармоого жыл сайын республикалык бюджеттен 5047,0 миң сом, ал эми аңчылыкты пайдалануучулар тарабынан өз каражаттарынан 7598,0 миң сом бөлүнөт.

Мындан тышкары, жыл сайын аңчылыкты пайдалануучулар тарабынан коргоо-көбөйтүү жана биотехникалык иш-чараларды жүргүзүүгө (аңчылык жаныбарларынын өлүмүн болтурбоо, аңчылык ресурстарын азыктандыруу жана жашоо чөйрөсүнүн тоют шарттарын жакшыртуу, аңчылык жерлерин мелиорациялоо, аңчылык ресурстарын коргоо жана табигый көбөйтүү шарттарын жакшыртуу, аңчылык ресурстарын жайгаштыруу, аңчылык ресурстарынын ооруларын болтурбоо жана башкалар) 9,0 млн. сомдон ашык чыгуун бөлүнөт.

Ушуга байланыштуу Ысык-Көл жана Нарын облустарынын аймактарында жаныбарлар дүйнөсүнүн айрым түрлөрүн атайын пайдаланууга чектөө киргизүү - 2023-жылдын 1-июлунан тартып 2026-жылдын 1-июлуна чейин жаныбарлар дүйнөсүнүн объекттерин коргоо жана көбөйтүү боюнча иш-чаралардын комплексин жүзөгө ашыруу, егердик курамдын материалдык-техникалык базасын жабдуу жана чыңдоо, егерлердин штаттык санын көбөйтүү жана эмгек акыларын жогорулатуу үчүн республикалык бюджеттен кошумча каржылоону талап кылат.

Ошондой эле, жергиликтүү өз алдынча башкаруу органдары “Аңчылык жана мергенчилик чарбасы жөнүндө” Кыргыз Республикасынын мыйзамынын 12-беренесинде каралган 50,0 млн. сомдон ашык акча каражаттарынын жергиликтүү бюджетке түшүү булактарынын биринен ажыратылат, анда аңчылык жаныбарларын атайын пайдалануу үчүн акы төлөөнүн суммасынын 35 пайызы жаныбар олжолонгон жер боюнча жергиликтүү өз алдынча башкаруу органдарынын жергиликтүү бюджеттерине бөлүштүрүлөрү белгиленген.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин божомолдору**

Сунушталган долбоор оң экологиялык жана экономикалык кесепеттерге алып келет.

**4. Коомдук талкуунун жыйынтыктары жөнүндө маалымат**

“Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык ушул токтом долбору Кыргыз Республикасынын ченемдик укуктук актыларынын долбоорлорун коомдук талкулоо үчүн бирдиктүү порталга коомдук талкуулоо жол-жобосунан өтүү үчүн 2023-жылдын 15-майында жайгаштырылган.

**5. Долбоордун мыйзамдарга шайкештигин талдоо**

Сунушталган долбоор колдонуудагы мыйзамдардын ченемдерине, ошондой эле Кыргыз Республикасы катышуучусу болуп саналган, белгиленген тартипте күчүнө кирген эл аралык келишимдерге каршы келбейт.

**6. Каржылоо зарылдыгы жөнүндө маалымат**

Бул долбоорду ишке ашыруу республикалык бюджеттен кошумча каржылоону талап кылбайт.

**7. Жөнгө салуу таасирин талдоо жөнүндө маалымат**

Сунушталган долбоор жөнгө салуу таасирин талдоону талап кылбайт, анткени ишкердик ишти жөнгө салууга багытталган эмес.

**Министр М.Ж. Тургунбаев**